ORDE do 25 de marzo de 2010 pola se fixa o importe do crédito dispoñible na convocatoria de 2010, correspondente á realización de proxectos de transformación de buques pesqueiros para a súa reconversión, con fins de formación ou de investigación no sector pesqueiro ou para actividades distintas da pesca, por organismos públicos ou semipúblicos (con financiamento do Fondo Europeo de Pesca), convocadas pola Orde do 20 de outubro de 2008 pola que se establecen as bases e se regula o procedemento da súa concesión.
CONSELLERÍA DO MAR — III. OUTRAS DISPOSICIÓNS — 09/04/2010

A Orde do 20 de outubro de 2008 (DOG nº 211, do 30 de outubro), establecía as bases e regulamentaba o procedemento de concesión de axudas a organismos públicos ou semipúblicos para a realización de proxectos de transformación de buques pesqueiros para a súa reconversión, con fins de formación ou de investigación no sector pesqueiro ou para actividades distintas da pesca (con financiamento do Fondo Europeo de Pesca).
O artigo 6 da citada orde establece que a presentación das solicitudes se mantén aberta ata o 30 de marzo de 2013, e establécense nel os períodos anuais de resolución.
No artigo 4 da citada orde determinábase o crédito orzamentario con cargo ao cal se financiaba a concesión das axudas, establecendo no seu 2º parágrafo o importe da contía para o ano 2008, e no 3º, que a contía de anos sucesivos ata 2013 se realizaría por orde anual que determinará os seus importes.
Aprobados os orzamentos da Comunidade Autónoma de Galicia para 2010 pola Lei 9/2009, do 23 de decembro, cómpre, xa que logo, facer pública a contía do crédito orzamentario destinado a facer fronte ás ditas axudas.
Por outra banda, o cambio de estrutura orgánica e de denominación das unidades administrativas da consellería fai necesario axustar a esta nova estrutura as unidades intervenientes na xestión das axudas.
Para tal obxecto, esta consellería
DISPÓN:
Artigo 1º.-Crédito orzamentario para o ano 2010.
Para as solicitudes de axuda tramitadas durante o exercicio do ano 2010 e a plurianualidade asociada ás axudas que se poidan conceder neste, acada o importe de trescentos sesenta e seis mil cincocentos euros (366.500 euros), dos cales corresponden ao ano 2010 douscentos sesenta e seis mil cincocentos euros (266.500 euros), que se concederán con cargo ao programa 722.A e á partida orzamentaria 14.04.722.A.780.2. (código de proxecto 2009 00 895) do orzamento en vigor; e ao ano 2011, cen mil euros (100.000 euros), con cargo á aplicación orzamentaria correspondente dese ano, gasto elixible para fondos europeos.
As axudas financiaranse con cargo a fondos do FEP (61%) e do Estado membro (39%).
Artigo 2º.-Ampliación do crédito.
A contía establecida no artigo anterior para a anualidade 2010 poderá ser incrementada na cantidade resultante das incorporacións de créditos remanentes doutros exercicios, unha vez realizada esta pola Consellería de Facenda.
Artigo 3º.-Concesión das axudas.
A concesión de axudas quedará limitada, en todo caso, ás dispoñibilidades orzamentarias.
Disposición adicional
Única.-Todas as referencias establecidas na Orde do 20 de outubro de 2008 (DOG nº 211, do 30 de outubro) á Dirección Xeral de Innovación e Desenvolvemento Pesqueiro, Subdirección Xeral de Ensino e Investigación Mariña e Servizo de Estudos Pesqueiros corresponden ás actuais Dirección Xeral de Desenvolvemento Pesqueiro, Subdirección Xeral de Desenvolvemento Pesqueiro e Servizo de Desenvolvemento Pesqueiro, respectivamente.
Santiago de Compostela, 25 de marzo de 2010.
Susana Rodríguez Carballo
Directora xeral de Desenvolvemento Pesqueiro